  Анжелика Тихонова корреспондент Удмуртиысь вузъёсын дышетскисьёс нырысьсэ йырсазез усыкмытӥсь суретъёслы мер но психологи тестъёс пыр ортчозы. 30-тӥ южтолэзе элькун тӧролэн резиденцияз ортчем наркотикъёслы пумитъяськонъя ӧрилэн пумиськоназ со сярысь ивортӥз улосысьтымы дышетонъя но тодосъя министр Алексей Шепталин. Солэн верамезъя, школаосын, техникумъёсын, колледжъёсын но вузъёсын дышетскисьёс пӧлын тестъёс ортчытон понна 2017-тӥ арын 540 сюрс манет висъялозы. Чакламъя, эскеронэ 30 сюрс пала адями пыриськоз — со, 2016-тӥ арен ӵошатыса, ог кык поллы тросгес. 2016-тӥ арын тестъёс пыр ортчизы школаын дышетскись 11 сюрс пиналъёс но колледжъёсын но техникумъёсын 6 сюрс дышетскисьёс. Урод сям улэ шедьыны быгатӥсьёс пӧлы 15 процентэз школаосын дышетскисьёс, 40 процентэз техникумъёсын но колледжъёсын тодон-валан люкасьёс сюризы (валля арын та лыдпус 63 процент вал). Министерство 22 школаосты пусйиз, кытын урод сям улэ шедьыны быгатӥсьёслэн лыдзы сюлмаськонэ уськытэ: быдэн одӥг школаен Каракулино, Кияса, Сьӧлта ёросъёсысь но Сарапулысь, быдэн кыкен — Дэри, Грак, Яр ёросъёсысь но Ижкарысь, быдэн куинен — Дэбес но Эгра ёросъёсысь, ньыль — Пичи Пурга ёросысь. Тегъёс: Дышетон Удмуртия Тазалык Мерлык йырсазезусыкмытсьсуретъёс  